Diari Oficial de la Generalitat Valenciana


Sumari del DOGV 9457, del 26-10-2022 (2022/9470)

ORDRE 9/2022, de 13 d'octubre, de la Conselleria d'Hisenda i Model Econòmic, per la qual es crea i regula el Registre Electrònic Tributari.
-------------------------------------------------------------------------------------------------------------------------------------------

### Dades del document

Número de DOGV
:   9457

Data del DOGV
:   26-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9470


Data del document
:   13-10-2022

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * legislació
    * registre de documents

ORDRE 9/2022, de 13 d'octubre, de la Conselleria d'Hisenda i Model Econòmic, per la qual es crea i regula el Registre Electrònic Tributari. [2022/9470]  
PREÀMBUL  
  
La Llei 39/2015, d'1 d'octubre, del procediment administratiu comú de les administracions públiques, estableix el dret de la ciutadania, i l'obligació per a determinades persones, de relacionar-se electrònicament amb les administracions públiques. Aquest dret de la ciutadania constitueix al seu torn una obligació de les administracions públiques de facilitar a la ciutadania els mitjans necessaris per a facilitar el seu exercici.  
En l'àmbit tributari, la Llei 58/2003, de 17 de desembre, general tributària, ja establia en el seu article 96, l'obligació per a l'Administració tributària de promoure la utilització de les tècniques i mitjans electrònics, informàtics i telemàtics necessaris per al desenvolupament de la seua activitat i l'exercici de les seues competències, el desenvolupament reglamentari de les quals es va plasmar en la secció tercera del capítol II, del títol III, del Reial decret 1065/2007, de 27 de juliol, pel qual s'aprova el Reglament general de les actuacions i els procediments de gestió i inspecció tributària i de desenvolupament de les normes comunes dels procediments d'aplicació dels tributs.  
La dita Llei 39/2015, i la Llei 40/2015, d'1 d'octubre, de règim jurídic del sector públic, desenvolupades mitjançant el Reglament d'actuació i funcionament del sector públic per mitjans electrònics, aprovat pel Reial decret 203/2021, de 30 de març, estableixen el marc normatiu bàsic del funcionament electrònic del sector públic. La tramitació electrònica es configura com la forma d'actuació habitual de les administracions públiques. Una administració sense paper basada en un funcionament íntegrament electrònic no sols serveix millor als principis d'eficàcia i eficiència, per estalviar costos a la ciutadania i empreses, sinó que també reforça les garanties de les persones interessades. Per això, els registres de les administracions públiques es configuren en la llei com a registres electrònics, i les oficines de registre passen a denominar-se oficines d'Assistència en Matèria de Registres, que permeten a les persones interessades, sempre que no estiguen obligades a relacionar-se electrònicament amb l'administració, presentar les seues sol·licituds presencialment en paper, si així ho volen, les quals es convertiran en aquestes oficines a format electrònic.  
La disposició final segona de la Llei 13/1997, de 23 de desembre, per la qual es regula el tram autonòmic de l'Impost sobre la Renda de les Persones Físiques i restants tributs cedits estableix que correspon a la persona titular de la conselleria competent en matèria d'hisenda, mitjançant ordre, determinar els supòsits i condicions en què les persones obligades tributàriament i les entitats a les quals es refereix l'article 92 de la Llei 58/2003, de 17 de desembre, general tributària, podran presentar per mitjans telemàtics declaracions, autoliquidacions, comunicacions, sol·licituds i qualsevol altre document amb transcendència tributària, així com els supòsits i condicions en què aquesta presentació haurà de realitzar-se mitjançant mitjans telemàtics.  
L'Ordre de 21 de novembre de 2003, de la Conselleria d'Economia, Hisenda i Ocupació, estableix les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals competeix a la Generalitat Valenciana.  
L'apartat 1 de l'article 16 de la Llei 39/2015, d'1 d'octubre, del procediment administratiu comú de les administracions públiques estableix que els organismes públics vinculats o dependents de cada administració podran disposar del seu propi registre electrònic plenament interoperable i interconnectat amb el Registre Electrònic General de l'administració de la qual depén.  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, d'aplicació supletòria als procediments tributaris, regula, en el capítol I del seu títol IV, el Registre electrònic de la Generalitat.  
La disposició final segona del mencionat decret estableix que «es faculta el titular de la conselleria que tinga assignades les competències de la Generalitat en matèria d'administració electrònica per a dictar les disposicions que siguen necessàries per al desenvolupament i l'execució d'aquest decret, així com les que amplien els serveis comuns d'administració electrònica establits en aquest decret».  
La singular naturalesa de l'activitat administrativa tributària en l'àmbit dels procediments tramitats per l'Agència Tributària Valenciana, així com la seua peculiar estructura organitzativa, aconsellen la creació d'un registre electrònic específic per a la recepció i tramitació de les sol·licituds, escrits i comunicacions de naturalesa tributària que es presenten en les oficines liquidadores de Districte Hipotecari, com a òrgans de l'Administració tributària, en el qual aquestes puguen actuar com a oficines d'assistència en matèria de registres, regulant aquelles especialitats que es requereixen respecte de la normativa reguladora del procediment administratiu comú, amb la finalitat de millorar l'eficiència administrativa per a fer efectiva una administració totalment electrònica i interconnectada.  
La disposició addicional quarta del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat, es disposa, en relació amb el registre en procediments tributaris, que es regiran per la seua normativa específica i, supletòriament, per la vigent legislació de procediment administratiu comú i pel mateix decret.  
En l'apartat 4 de l'article 17 del Decret 191/2014 s'estableix que «reglamentàriament, i de manera excepcional, per a la tramitació simplificada d'alguns procediments, es definiran les oficines de registre capacitades per a rebre i assentar la documentació referent a determinats tipus d'expedients, quan per la seua naturalesa o característiques només puguen presentar-se en un registre determinat».  
La present ordre regula i possibilita el registre de la documentació de naturalesa tributària que es presenten en les oficines d'assistència de les oficines liquidadores de Districte Hipotecari, així com la seua digitalització i incorporació per aquestes a l'expedient administratiu. Les oficines liquidadores tenen atribuïdes determinades competències per a la gestió i liquidació dels impostos sobre transmissions patrimonials i actes jurídics documentats i sobre successions i donacions i, en aquestes, s'ha vint presentat, de manera presencial, diferent documentació de naturalesa tributària per les persones interessades. Per això, resulta necessari que aquestes oficines puguen actuar, a partir d'ara, com a oficines d'assistència en matèria de registre de tot tipus de documents de naturalesa tributària, la qual cosa obliga a regular aquelles funcions que poden realitzar els registradors o registradores de la propietat, en l'exercici de la seua funció de liquidació, i els empleats i empleades d'aquestes. Això permetrà disposar d'una xarxa d'oficines d'assistència en matèria de registre de documentació tributària en tot el territori de la Comunitat Valenciana, la qual cosa redundarà en una major qualitat en el servei prestat a les persones contribuents que desitgen presentar els seus escrits presencialment, i a facilitar la necessària digitalització de tota la documentació que es presente en aquestes.  
La regulació establida en la present ordre s'adequa als principis de bona regulació recollits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
La norma es justifica en la necessitat d'implantar un registre electrònic específic en l'àmbit tributari i de regular les funcions que poden realitzar les oficines liquidadores de Districte Hipotecari com a oficines d'assistència en matèria de registre en aquest àmbit, i és l'instrument més adequat per a garantir la seua consecució. En virtut del principi de proporcionalitat, s'estableix la regulació imprescindible, tant per a la implantació del Registre Electrònic Tributari, com per a la regulació de les funcions de registre de les oficines liquidadores. La disposició és coherent amb la resta de l'ordenament jurídic, i s'ha rebut un informe favorable de coordinació informàtica dels previstos en l'article 94 del Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana.  
  
Les singularitats establides respecte de la legislació bàsica en matèria de procediment administratiu comú es troben justificades per l'especialitat de la matèria tributària i de l'organització territorial de l'Administració tributària valenciana. En aplicació del principi d'eficiència, la norma pretén evitar càrregues administratives innecessàries, facilitant a la ciutadania la presentació presencial de la documentació de naturalesa tributària, creant el Registre Electrònic Tributari i incorporant com a oficines d'assistència d'aquest les oficines liquidadores de Districte Hipotecari de la Comunitat Valenciana.  
D'acord amb el que es disposa en el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, en l'exercici de les facultats atribuïdes per la disposició final segona del Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, i fent ús de les facultats que em confereix l'article 28.e de la Llei 5/1983, de 30 de desembre, del Consell, vist l'informe preceptiu de l'Advocacia General de la Generalitat,  
  
  
  
ORDENE  
  
Article 1. Objecte  
1. La present ordre té per objecte la creació i regulació d'un Registre Electrònic Tributari en l'Agència Tributària Valenciana per a la recepció de sol·licituds, escrits i comunicacions de naturalesa tributària que es presenten a través de les oficines d'assistència que es regulen en l'article 6.  
2. L'òrgan responsable de la gestió del Registre Electrònic Tributari és la Secretaria General de l'Agència Tributària Valenciana.  
3. El registre serà plenament interoperable i estarà interconnectat amb el Registre Electrònic General de l'Administració de la Generalitat, el qual funcionarà com un portal que facilitarà l'accés al Registre Electrònic Tributari.  
  
Article 2. Ubicació del Registre Electrònic Tributari  
1. El Registre Electrònic Tributari se situarà en la seu electrònica de la Generalitat.  
2. En la seu electrònica de la Generalitat figurarà la relació actualitzada de tràmits que poden iniciar-se en el Registre Electrònic Tributari.  
  
  
Article 3. Accés al Registre Electrònic Tributari i còmput de terminis  
  
1. El Registre Electrònic Tributari permetrà la recepció dels documents als quals es refereix l'article 1, tots els dies de l'any, durant les vint-i-quatre hores del dia.  
2. Per al còmput de terminis caldrà ajustar-se al que s'estableix en l'article 31 de la Llei 39/2015, d'1 d'octubre, del procediment administratiu comú de les administracions públiques. En la seu electrònica de la Generalitat es publicarà la relació de dates que es consideraran inhàbils a l'efecte del còmput de terminis.  
3. El Registre Electrònic Tributari es regirà a l'efecte de còmput dels terminis, per la data i hora oficial de la seu electrònica de la Generalitat, que haurà de comptar amb les mesures de seguretat necessàries per a garantir la seua integritat i figurar de manera accessible i visible.  
  
Article 4. Presentació de documents  
1. En el Registre Electrònic Tributari es farà el corresponent assentament de tot document de naturalesa tributària que siga presentat a través de les oficines d'assistència que es regulen en l'article 6, en la forma que s'estableix en els apartats 2 i 3 de l'article 16 de la Llei 39/2015, d'1 d'octubre, del procediment administratiu comú de les administracions públiques. També podran presentar-se de manera directa quan la normativa reguladora del procediment així ho establisca.  
  
2. La presentació dels documents podrà realitzar-se de manera presencial o electrònica.  
3. La presentació electrònica es realitzarà a través dels tràmits específics que es determinen per l'Agència Tributària Valenciana.  
4. Els documents presentats de manera presencial hauran de ser digitalitzats per l'oficina d'assistència del Registre Electrònic Tributari en la qual hagen sigut presentats per a la seua incorporació a l'expedient administratiu electrònic, i es retornaran, si és el cas, els originals a les persones interessades.  
  
Article 5. Presentació de documents a través de representant  
1. La presentació de documents en el Registre Electrònic Tributari podrà realitzar-se a través de representant. L'acreditació de la representació s'efectuarà per qualsevol mitjà vàlid en dret que deixe constància fidedigna de la seua existència.  
2. Quan en el marc de la col·laboració social en la gestió tributària es presente per mitjans telemàtics qualsevol document davant l'Administració tributària, s'actuarà amb la representació que siga necessària en cada cas. L'Administració tributària podrà requerir, en qualsevol moment, l'acreditació d'aquesta representació.  
3. Per als actes de mer tràmit es presumirà concedida la representació.  
4. En qualsevol cas, resultarà aplicable el que es disposa en l'article 5 de la Llei 39/2015, d'1 d'octubre, del procediment administratiu comú de les administracions públiques en matèria de representació.  
  
Article 6. Oficines d'assistència del Registre Electrònic Tributari  
1. Existirà una oficina d'assistència en cadascuna de les oficines liquidadores de Districte Hipotecari l'àmbit territorial del qual estiga situat en la Comunitat Valenciana.  
2. Les oficines d'assistència del Registre Electrònic Tributari estaran ateses pel registrador o la registradora de la Propietat que siga titular de l'oficina i pel personal d'aquesta que haja sigut habilitat per l'Agència Tributària Valenciana. L'habilitació es realitzarà mitjançant resolució de la persona titular de la direcció general de l'Agència Tributària Valenciana després de la sol·licitud de la respectiva oficina liquidadora.  
  
3. Els Registradors i Registradores de la Propietat podran realitzar totes les funcions previstes per al personal funcionari habilitat en la Llei 39/2015, d'1 d'octubre, del procediment administratiu comú de les administracions públiques i, especialment, l'expedició de còpies electròniques autèntiques.  
4. El personal habilitat de les oficines liquidadores de Districte Hipotecari podrà realitzar les següents funcions:  
a) La identificació de la persona interessada mitjançant la comprovació del seu nom i cognoms o denominació o raó social, segons corresponga, que consten en el Document Nacional d'Identitat o document identificatiu equivalent.  
b) La recepció i digitalització de les sol·licituds, escrits i comunicacions en paper, així com dels documents que les acompanyen, presentats de manera presencial en l'oficina liquidadora de Districte Hipotecari, retornant, si és el cas, els originals a la persona interessada, així com la seua anotació en el Registre Electrònic Tributari.  
c) La pràctica de notificacions, en l'àmbit d'actuació de l'oficina quan la persona interessada o el seu representant compareguen de manera espontània en l'oficina liquidadora de Districte Hipotecari i sol·liciten la comunicació o notificació personal en aqueix moment, llevat que per a això siga necessari accedir a la carpeta ciutadana de la persona interessada mitjançant un accés específic per a personal funcionari habilitat.  
d) L'emissió del corresponent rebut que acredite la data i hora de presentació de les sol·licituds, comunicacions i documents que presenten les persones interessades.  
5. Les oficines d'assistència en matèria de registre de la Generalitat situades en els serveis centrals i en les delegacions territorials de l'Agència Tributària Valenciana podran habilitar-se també com a oficines d'assistència del Registre Electrònic Tributari i podran desenvolupar totes les funcions previstes en la normativa reguladora del procediment administratiu comú.  
  
Article 7. Comunicacions entre les oficines liquidadores de Districte Hipotecari i la resta d'òrgans de l'Agència Tributària Valenciana  
Les comunicacions internes entre les oficines liquidadores de Districte Hipotecari i la resta d'òrgans de l'Agència Tributària Valenciana es podran realitzar a través de la valisa electrònica de la Generalitat.  
  
Article 8. Protecció de dades de caràcter personal  
1. Les dades personals seran tractats de conformitat amb el que es disposa en el Reglament (UE) 2016/679 del Parlament Europeu i del Consell, de 27 d'abril, de protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. L'Agència Tributària Valenciana serà responsable de les activitats de tractament de les dades de caràcter personal contingudes en les esmentades activitats, i garantirà:  
a) L'aplicació dels principis de protecció de dades regulades en l'article 5 del Reglament (UE) 2016/679.  
b) El compliment amb el deure d'informació de conformitat amb els articles 13 i 14 del Reglament (UE) 2016/679 amb totes aquelles persones interessades les dades de les quals siguen objecte de tractament de les activitats regulades en aquesta ordre.  
c) L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en el règim jurídic de protecció de dades. Aquestes mesures es correspondran amb les establides per l'Esquema Nacional de Seguretat.  
3. Les persones afectades per les diferents activitats de tractament, podran exercir els seus drets d'accés, rectificació i supressió de dades, així com de limitació o oposició del tractament, quan siga procedent, davant l'Agència Tributària Valenciana.  
4. Les comunicacions de dades que es realitzen a conseqüència de la col·laboració entre administracions públiques es realitzaran amb fonament en les normes amb rang de llei aplicables.  
  
  
DISPOSICIONS ADDICIONALS  
  
Primera. Habilitació  
La persona titular de la direcció general de l'Agència Tributària Valenciana queda facultada per a dictar les instruccions i resolucions que resulten necessàries per a la implantació efectiva del Registre Electrònic Tributari.  
  
Segona. Incidència pressupostària  
L'aplicació i desenvolupament d'aquesta ordre no podrà tindre cap incidència en la dotació de tots i cadascun dels capítols de despesa assignada en la conselleria competent per raó de la matèria, i en tot cas, haurà de ser atesa amb els seus mitjans personals i materials.  
  
  
DISPOSICIÓ DEROGATÒRIA  
  
Única. Derogació normativa.  
Queden derogades totes les disposicions del mateix rang o inferior que s'oposen al que es disposa en la present ordre.  
  
  
DISPOSICIONS FINALS  
  
Primera. Dret supletori  
En allò no determinat per aquesta ordre, seran aplicables les normes generals relatives al Registre Electrònic de la Generalitat.  
  
Segona. Entrada en vigor  
La present ordre entrarà en vigor al cap de tres mesos de la publicació en el Diari Oficial de la Generalitat Valenciana.  
  
València, 13 d'octubre de 2022  
  
El conseller d'Hisenda i Model Econòmic,  
ARCADI ESPAÑA GARCÍA